可歎
作者：李光
朝代：宋

paragraphs: 金陵失守何匆匆，敵兵燒我天子宫。
守臣頂香率父老，開門羅拜惟鞠躬。
翠華遙遙遵海道，漢家詔令不得通。
外交內應儔與鄴，所在州縣皆望風。
坐觀豈但宣撫望，降夷亦有丞相充。
山巔水涯多白骨，邇來十室九已空。
權臣悍将恣吞噬，剝膚椎髓方稱雄。
敵來擁兵保妻子，敵去奏捷希侯封。
城狐社鼠爭附會，浙部復産勔與冲。
紛紛餘子何足數，我眎文舉真如龍。